**Nylig avdød:** Artikkelen handler om en person som døde nylig. Slike biografier kan bli hyppig endret og oppdatert. Les som vanlig Wikipedia med kritisk sans.

**Arve Johnsen** (født 18. februar 1934, død 6. desember 2023) var en norsk siviløkonom, politiker og jurist som var den første administrerende direktør i Statoil.

Bakgrunn
--------

Arve Johnsen ble født født 18. februar 1934 i Borre i Vestfold og vokste opp på Hamar. Han var sønn av stasjonsmester Arthur Johannes Johnsen (1902–1987) og Svanhild Ekeberg (1910–2011). 

Etter examen artium ved Hamar katedralskole i 1953 og studentfaglinjen ved Hamar Handelsgymnasium, tok han i 1957 eksamen ved Norges Handelshøyskole (NHH) i Bergen og juridisk embetseksamen cand.jur. ved Universitetet i Oslo i 1960.

Johnsen publiserte sommeren 2008 boken *Norges evige rikdom*, som særlig handler om hans egne år som toppsjef i Statoil. Johnsen er hovedperson i Georg Johannesens satire *Romanen om Mongstad*.

Han døde 6. desember 2023 på Billingstad.

Virke
-----

Arve Johnsen begynte sin yrkeskarriere i 1960 i Norges Eksportråd. Han skrev en liten og instruktiv bok om eksportmarkedsføring, som i mange år ble brukt i undervisningen på Norges Eksportskole. Neste arbeidsgiver var Norsk Hydro, der han var sekretær og salgssjef i ti år, avbrutt av ett år (1964) som dommerfullmektig ved Nes sorenskriverembete på Romerike.

Johnsen var aktiv i Arbeiderpartiet og var industriminister Finn Lieds statssekretær tidlig i 1970-årene. 

Han var administrerende direktør i tidligere Statoil, nå Equinor, fra grunnleggelsen i 1972 til han gikk av i 1988 som følge av «Mongstad-saken». Da var Statoil blitt et av verdens største oljeselskaper til havs. «Mongstad-saken» handlet om av utbyggingen av raffineriet på Mongstad i 1987 førte til overskridelser på over fire milliarder kroner. Dette utløste kritikk mot Statoils ledelse. Til tross for at Statoils styre i første omgang slo ring rundt selskapets toppsjef, valgte Johnsen å trekke seg. Han fratrådte sin stilling i Statoil i januar 1988.

Utmerkelser
-----------

Johnsen ble i mai 2023 utnevnt til kommandør av Den Kongelige Norske St. Olavs Orden for sin samfunnsnyttige innsats.

Bibliografi
-----------

* *Statoil-år : utfordringen*, Gyldendal (1988)
* *Statoil-år : gjennombrudd og vekst 1978-1987*, Gyldendal (1990)
* *Norges evige rikdom : oljen, gassen og petrokronene*, Aschehoug (2008)

Referanser
----------

1. ↑   BIBSYS, NORAF-ID 90307343, besøkt 9. oktober 2017[Hentet fra Wikidata]
2. ↑   Store norske leksikon[Hentet fra Wikidata]
3. ↑   e24.no[Hentet fra Wikidata]
4. ↑   www.nrk.no[Hentet fra Wikidata]
5. ↑  NTB; Ånestad, Morten. «Statoils første sjef, Arve Johnsen, er død». *www.dn.no*. Besøkt 7. desember 2023.
6. ↑  Bjørn Vidar Larsen: *Arve Johnsens livsverk ble å bygge Statoil* - Minneord i Aftenposten 12. desember 2023
7. ↑  Sigbjørn Johnsen: *Arve Johnsen var en industribygger av rang* - Minneord i Aftenpsten 18. desember 2023
8. 1 2  «Arve Johnsen | Dødsannonse». *Minnesider*. Besøkt 13. desember 2023.
9. ↑  «Arve Johnsen». *Store norske leksikon* **(norsk)**. Besøkt 13. desember 2023.
10. ↑  Dødsannonse, *Aftenposten*, 11. desember 2023.
11. ↑  NRK (4. mai 2023). «St. Olavs Orden til Arve Johnsen». *NRK*. Besøkt 4. mai 2023.

Eksterne lenker
---------------

* (en) Arve Johnsen – kategori av bilder, video eller lyd på Commons Rediger på Wikidata
* Arve Johnsen - Store norske leksikon

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |